钦定古今图书集成/明伦汇编/氏族典/第236卷 > 张冲
## 钦定古今图书集成/明伦汇编/氏族典/第236卷 > 张冲

按《南齐书张冲传》：“冲字思约，吴郡吴人。父柬，通直郎。
冲出继从伯侍中景引。冲亦少有至性，随从叔永为
将帅，朝廷以干力相待，故历处军校之官。永明八年，
为假节，监青冀二州刺史事。冲父初卒，遗命曰：‘祭我
必以乡土所产，无用牲物’。冲在镇，四时还吴，园中取
果菜，流涕荐焉。永元元年，迁持节督豫州军事。明年”，
迁督南兖兖徐青冀五州、辅国将军。其冬，封定襄侯、
梁王。义师起，东昏使拒西师。时竟陵太守房僧寄被
代还，至郢，东昏敕僧寄留守鲁山。僧寄谓冲曰：“臣蒙
先帝厚泽，实欲微立尘效。”冲深相许诺，共结盟誓，乃
分部拒守。明年二月，梁王出沔口，遣曹景宗等过江
攻郢城。冲遣陈光静等开门出击，为义师所破，冲固
守不出，病死。